khistorydata/jeongjo-sjw-relations huggingface dataset:
정조 8년 · 목
敎曰。諸承旨持褒貶啓本入侍。○因工曹褒貶啓本。敎以。近來落點筆。全不照檢。今番姑從三令之意。該色郞官。雖不汰去。吏曹開坼時。査問姓名。以中考草記事分付。又因宣傳官褒貶啓本。李永秀等第。敎以。承傳未幾。聞見未周。而已效塗抹彌縫之弊風。事事偸鈴。言言遮鎌。宜有警飭之擧。俾知。懲礪之方。又因宣傳官朴宗和等第。敎以。諸宣傳官中。頑悍莫如此人。近來擧行行步。無異名士。至於日前講射時所爲。誠極無嚴。姑置中考。又因宣傳官李觀成等等第。敎以。新進奉公。畏㥘宜先。而近來此輩。已效頑慢之先進。標信去來。遲滯爲事。從當隨現嚴棍次。姑置中考。兵判知悉。以此意各別嚴飭。又因宣傳官李懋等第。敎以。門限時出去。人定後到城門。近來宣傳官輩奉命往來。極意逗遛。至於昨日事。而駭然極矣。所當棍汰。今番參酌。姑示警飭之擧。又因南兵使褒貶啓本。自作仇非權管沈益希等第。敎以。自在籌郞。太不了了。過杖與否。束下與否。元非論也。下考施行事分付。○京畿監司金思穆啓本。長湍府使鄭存中。治自鍊熟。政或委客。陽川縣令徐命珪。夙聞治聲。今何有損。楊根郡守尹馹。治績旣著。怨謗奚至。竝中。豊德府使高信謙。民貨招怨。吏賂售奸。安城郡守金相龜。太欠振刷。民受其弊。良才察訪房允翼。其奈昏懦。竝下。○洪忠監司沈豊之啓本。沔川郡守韓世裕。眚在舊縣。譽聞新郡。文義縣令李基讓。聽訟或疏。恤民頗勤。恩津縣監朴健陽。治規儘美。頉報宜警竝中。定山縣監閔垠。客謗非虛。民弊滋多。下。○慶尙監司李東模啓本。寧海府使洪彦喆。均納何滯。他政無闕。河東府使李尙說。固勤民事。益軫寺弊。高靈縣監金重祚。治本勤實。糴胡玩愒。新寧縣監趙器鎭。尙稽均納。雖瓜亦警。安義縣監李世鐸。事或昧方。貴是無僞。竝中。○全羅監司趙時偉啓本。臨陂縣令權彝性。南門石碑。敢曰不察。興陽縣監張齋賢。吏撗民愁。難恤數遞。竝下。○原春監司徐鼎修啓本。寧越府使李敬玉。杖旣傷濫。謗亦多瑣。下。○咸鏡監司李★(土+甲)啓本。都事金龍顯。瓜期已報。試謗姑恕。慶源府使李輯。懦未束濕。政錯引滿。居山察訪李文煥。勉在革謬。竝中。輸城察訪申斗七糴簿多錯。下。○平安監司鄭民始啓本。咸從府使金百彬。勤實則有。剛斷不足。郭山郡守具世赫。自稱難信。來效是期。祥原郡守趙駿逵。自是善人。其奈久病。竝中。
정조 8년 · 강
罷承旨趙鼎鎭徐有成金履正李兢淵職。以李時秀李集斗洪仁浩黃昇源代之。
정조 8년 · 목
敎曰。殿座入小次之後。承旨無一人待令。竝與試所承旨及執冊承旨。皆不知去處。此前所未有之事。紀綱所在。萬萬駭然。當該承旨。一竝罷職。前望單子入之。待下批牌招察任。
정조 8년 · 강
命成均館科時物力。廟堂稟處。
정조 8년 · 목
大司成閔鍾顯啓言。本館物力凋弊。連値慶科。費入浩繁。而謁聖增廣時請得物力。亦多已例。故敢達矣。敎以。出擧條。令廟堂稟處。
정조 8년 · 강
命前水使金麟瑞子及彦城君金重萬後孫。宣薦更爲申飭。
정조 8년 · 목
兵曹判書李在簡啓言。前水使金麟瑞之子兄弟登科屢年。尙未越薦。彦城君金重萬功存 社稷。而戊申前。已爲部薦。則地處之不至卑微。可知矣。其後孫不得爲宣薦。心常慨然。適因言端。敢達矣。敎以。頃因訓將言。已有飭敎。而卿言又如此。正合予意。爲忠臣之子若孫者。何官不做。何薦不爲。金麟瑞之兵統。尙云晩矣。況其子之宣薦乎。以此意更爲申飭宣傳官廳。
정조 8년 · 강
命宣薦改薦置之。
정조 8년 · 목
兵曹判書李在簡啓言。南行宣薦事。日前有所仰達。而追聞物議。則出身薦。亦多淆雜。恐不可仍置。諸武將今方入侍。請下詢處之。敎以。漏圈人之追入。固好矣。濫圈人之査拔。甚可矜。改薦一款置之。
정조 8년 · 목
敎曰。雖至限後。盡爲收券。左承旨爲試所承旨。李時秀退去事。分付試所。先捧試券。次次入之。試官考試坼榜訖。敎曰。日次儒生殿講製述時講比較。居首幼學李運恒。旣非純通。有難賜第。依續典。與製述居首進士李基慶直赴會試。講通幼學李尙寯。製述之次生員柳師模。權捘。各給二分。講略粗及製述三中三下次上。紙筆墨分等施賞。
정조 8년 · 강
命今日食堂時守僕書吏齋直等。竝考例施賞。
정조 8년 · 강
命抄啓文臣申馥等給由歸覲。
정조 8년 · 목
敎曰。抄啓文臣申馥姜世綸。依昨年例給由。使之明日歸覲。
정조 8년 · 강
遞副校理徐瀅修。以曺允大代之。
정조 8년 · 목
因牌招啓辭。敎以。許遞。前望單子入之。
정조 8년 · 강
命擊錚中最無形一二人定配。定配人姜莫山等幷放。
정조 8년 · 목
因刑曹擊錚罪人李德中等定配草記。敎以。綸配夥然可悶。其中最無形一二人。更定配所草記。餘則自本曹參酌治罪放送。又因放未放回啓。敎以。鎭岑姜莫山依道啓放送。泰安申致三不過無妄之罪。黃澗奴良弼。與金憲鎭金達中有異。憲鎭散配之後。良弼當以隨從之隨從論。泰安崔挺祥。德山金兌光。俱是微眚。幷放送。
정조 8년 · 강
命正朝陳賀權停。
정조 8년 · 강
遞承旨黃昇源。以徐龍輔代之。
정조 8년 · 강
飭南行薦用奸之宣傳官。
정조 8년 · 목
因宣傳官南行薦單子。敎以。南行薦之數少。莫若近日。而當爲之人。亦甚夥然云。此薦了當於半日之內。必多遺珠之人。此單子勿施。與已薦十一人。準二十加薦以入事分付。六月薦之單薦一人。臘月薦之單薦一人。渠輩所爲。極爲放恣。行首副行首雖有不能檢飭之罪。而究其作俑之本。必是下位用奸。不加圈之致。若有一分紀綱。焉敢乃爾。下位中作俑人。使之明朝自首。令兵曹草記。萬一推托下位。宣傳官等。當限死嚴棍。期於得情。以懲其欺罔之罪。此意卽爲分付。金麟瑞子。向因訓將所奏。已有下敎。該廳尙不擧行。今番兵判所啓。又安知不然。明日南行薦時。金麟瑞子無論出身。南行數外越薦事。亦爲分付。
정조 8년 · 강
罷承旨洪仁浩李集斗職。
정조 8년 · 목
敎曰。承牌詣臺之李尙度。以牌不進書入。至於踏下。尹在醇則違牌傳旨。或以執義書之。或以司諫書之。亦皆踏下。洪文泳則昨夜傳啓云。而官則罷而名則存。致使三臺官無端在當遞之科。此前所未有之擧。擧行之無形。愈往愈甚。豈可諉之院吏之罪。該房承旨坐職承旨。一竝罷職。原傳旨竝勿施。又敎曰。執義尹在醇。司諫洪文泳持平李尙度幷牌招。
정조 8년 · 강
命兵曹執杖使令。嚴棍充軍。
정조 8년 · 목
兵曹以依下敎吹螺赤金龍福等決棍啓。敎以。前後申飭何如。此等之事。猶不能遵守飭敎。寧有如許紀綱。執杖使令所爲。萬萬痛駭。令兵判待明朝。嚴棍二十度。遠地充軍。昨因放未放狀本。以微罪之故。向以歇杖事。充軍曹隸。使之放送矣。今觀所爲。可謂不悛舊習。仍配事。令該曹卽爲行會。
정조 8년 · 강
秋曹以李仁輔等定配。李德中等科治啓。
정조 8년 · 목
刑曹啓言。冒濫鳴金之李仁輔。以馬梁鎭校。果有所推物於遞鎭將。則卽呈法曹。容或無怪。而今於舊鎭將身故後。始乃以然疑之事。欲徵於孤兒。情狀狡惡。李命梓其父濫殺人命。方在推覈。而再次鳴金。請出獄門。雖曰爲父。極爲冒濫。此兩人不可不重勘。仁輔礪山府。命梓寧海府。幷徒三年定配押送。其餘李德中等。幷自臣曹科治放送。
정조 8년 · 강
命時囚許冥等議處。
정조 8년 · 목
義禁府啓言。宣傳官許冥李匡運等原情。泛稱遲晩。所當請刑。而時任宣傳官。請除刑推議處。允之。
정조 8년 · 강
命橘薑茶一貼煎入。榻敎也。
정조 8년 · 강
判府事金熤箚陳至情請暇。賜批。
정조 8년 · 목
箚略曰。臣有至慽。情事悲苦。方謀依近親壠。托此一坏。而非臣躬審。卒襄無期。倘蒙矜諒。許之以無煩請暇。從便周章。則占兆臨壙。庶得無慽憾矣。批以。卿其安心勿辭。依所請。從便往來。
정조 8년 · 강
開城留守鄭昌聖上疏乞遞。仍陳本府軍丁充闕之方。賜批。
정조 8년 · 목
疏略曰。臣徒飽廩祿。難免尸曠。重以暈眩間作。多有閉衙之時。以情以病。獲蒙一遞。則在臣幸矣。特許鐫改焉。臣方丐解。奚念他事。而本府雖曰閒局。積弊轉痼。姑就緊急者言之。則軍丁黃白之冤。蠲除沒策。若欲減削原額。則軍門名色。皆有定役。百思千量。無計可施。今若劃得金川之大小南面。白峙一鎭。稍拓境界。則逐末失利之徒。庶可移業於耕鑿。募入流丐之類。足可漸充於闕軍。無已則有一焉。蓋長湍之松西松南。係是松都之舊地也。長湍卽一府治而方三百里。本府名曰營門而單八十里。湍府之損一面。無甚關係。本營之增一面。大有利益。松西沙土之壤。不宜種耕。若使本營得彼閑曠之野。移此願農之民。不害爲時措之宜。下臣此章。亟令稟處焉。批以。疏辭下廟堂稟處。卿其勿辭察任。
정조 8년 · 강
以趙興鎭成德朝爲承旨。幷前望也。
정조 8년 · 강
命漂民出送。撰出回咨。轉致盛京。
정조 8년 · 목
承文院啓言。漂民出送盛京咨文出來矣。以前頭使行。別伸謝悃之意。撰出回咨。定禁撥。下送灣府。請以爲轉致盛京。允之。
정조 8년 · 강
命八月以後日記。皆令修納。
정조 8년 · 목
敎曰。以日記之無得愆限修納。前後飭敎何如。向來至令承宣別加句檢。而今因筵說事。就見日記目錄册子。今年八月以後日記修納者絕少。寧有如許紀綱。其中仕進日子頗久者。尙可說也。新進注書之尙不修納。尤極駭然。朴能源沈晋賢李敬五金孝健[建:I-PERSON]洪義浩。皆令自明日。闕外朝房畢修納。過十日。直捧禁推傳旨。朴宗默承膺祚李聖輪尹光普尹羽烈韓興裕李亨達朴蓍壽。亦令朝房修納。過三日。直捧禁推傳旨。如是下敎。而此後又復任拖。致煩辭敎。焉用此等承宣爲哉。當該承旨。難免重勘。惕念擧行。
정조 8년 · 강
命宣傳官朴宗和汰去。尹頤東重繩。
정조 8년 · 목
兵曹啓言。南行薦作俑之宣傳官。使之自首。則掌務官田義顯來告內。自首當以初不加圈者爲首。而朴宗和則第四入圈之人。而尹頤東其次入圈。當初不加圈。明是朴宗和。而宗和亦自首云矣。敎以。朴宗和旣已自首。特從輕典。爲先汰去。尹頤東則嚴敎之下。終不自首。究厥所爲。萬萬駭痛。來頭試射殿坐時。當嚴棍取服後。各別重繩。以懲跳踉之習。以此分付。
정조 8년 · 강
命臨淄僉使朴廣源島配。羅州牧使李廷恢罷拿。全羅右水使鄭觀采罷黜。監司趙時偉越俸三等。
정조 8년 · 목
敎曰。漂船問情。事係邊政。而地方官務安倅。亦出自從班。而猶能駕海入去。則渠以幺麼邊將。乃敢托病不赴。至以兵校替行之意報營。此大係紀綱。所當決棍定配。而渠旣出入經幄。不可無一分參量。臨淄僉使朴廣源。卽其問政情島。勿限年定配。帥臣之泛然登啓。初不論罪。已極駭然。道啓亦然。當該監司水使。從重推考。○義禁府啓言。臨淄僉使朴廣源。羅州牧八禽島。勿限年定配。而發遣府羅將。請自鎭押送配所。允之。○因全羅監司趙時偉漂人問情狀啓。敎以。一漂人問情。固非難事。該牧使之逗遛洋中。不卽還官。且其漂人押來之際。旣無朝令而迂過他島。使之憑視其他島漂來船隻。船自船人自人。事件各異。則尤安敢爲此無前例之擧乎。以此以彼。所爲節節駭妄。不可以貶目點下。仍以置之。該牧使先罷後拿。以管下邊將不能檢飭事。纔已問備。而幺麼漂船摘奸。尙不能着意爲之。雖以狀辭觀之。全昩格例。安用此等閫帥爲哉。該水使亦爲罷黜。道伯之初無一言論罪。只請虞侯決棍。疲軟甚矣。當該道臣越俸三等。
정조 8년 · 목
予曰。都目何當爲之。問于吏兵曹知入。假注書李敬五出問還奏曰。以吏曹參判參議未差之故。開坼坐起。尙不得爲之。都政未知的在何日云矣。予曰。雖無亞三銓。若有開坼前例。則坐起明日爲之事分付。
정조 8년 · 강
副修撰趙弘鎭以母病陳疏徑出。批許救護。
정조 8년 · 강
工曹判書吳載純上疏乞遞文衡。賜例枇。
정조 8년 · 강
校理林道浩修撰申耆上疏懲討。仍乞遞。竝賜批。
정조 8년 · 목
道浩疏略曰。義理明而後。倫彝不斁。懲討嚴而後。亂賊可熄。逆如龜柱。屈法容貸。國榮德相終逭王章。夏賊孥戮。一味因循。此臣所以腐心消骨。爲朝廷痛恨者也。雖以近日事言之。李魯春之投疏立幟。奊詬營護之罪。政宜嚴鞫。而雷霆之怒。曾未幾日。勘酌之命。遽爾隨後。竊恐鎭安之策。反歸於釀奸。伏願夬施典刑。第臣以落馬。脊背牽疼。坐臥俱難。末由轉動。亟施譴遞之恩焉。耆疏略曰。臣向叨館職。粗伸懲討之義。及承批旨。至勤匪怒之敎。日月未幾。恩敍遽降。罰輕恩重。悚極感切。而已試蔑效之地。決不可抗顏冒膺。亟遞臣職。仍治臣罪。臣方乞免。豈宜拖及。而目下懲討。不可少緩。噫嘻。丙丁諸逆。尙忍言哉。恩或掩義。私或蔽公。未能柭本。義理益晦。至於國榮德相而世變極矣。向日夏賊之變。雖刳其肚嚼其肝。不足以洩其憤。而應施之律。尙未擧行。臣實痛恨也。夬揮乾斷。亟從金吾之請。李魯春之忽地投章。吁亦痛矣。尹得孚。卽夏賊之汲引者也。魯春獨何心腸。挺身扶護。甘自歸於凶賊之後殿耶。魯春得孚。幷令嚴鞫施律焉。竝批以。所陳悉諭諸批。爾其勿辭察職。
정조 8년 · 강
命漂到空船。卽其地燒火。
정조 8년 · 목
備邊司啓言。卽見全羅監司趙時偉狀啓。羅州八禽島漂到空船。姑爲堅守。以待朝家處分云矣。在前無主空船之漂到者。卽其地燒火。多有已例。今亦燒火之意請分付。允之。
정조 8년 · 목
敎曰。祿都目在明。吏曹參議前望單子入之。待下批牌招察任。又敎曰。新除授吏曹參議。方在罷散中。敍用。
정조 8년 · 강
命前承旨徐有成金履正李兢淵敍用。
정조 8년 · 목
敎曰。不過一時申飭。亦不可罪同罰異。承旨罷職人敍用。
정조 8년 · 강
命朴廣源配所。臨淄鎭更爲磨鍊。
정조 8년 · 목
敎曰。更思漂船地方島名。卽罕聞之地。已例如無定配之事。自今創始。得無開棘之嫌乎。以此分付該府。詳考前例。如無可據文疏。朴廣源配所。以臨淄鎭更爲磨鍊。仍卽分付道臣後草記。
정조 8년 · 강
命曹隸充軍分揀。
정조 8년 · 목
敎曰。不過申飭。旣施廿度之棍。曹隸充軍分揀事。分付兵曹。
정조 8년 · 강
命狀啓遲滯委折。廟堂行査草記。
정조 8년 · 목
兵曹啓言。安州陪持拿入。嚴問其狀啓遲滯委折。則狀啓封發。在於十五日四更頭。撥馬瘦憊。不得馳驟。六十里徒步上來。故以致遲滯云矣。敎以。伴送使狀啓。在安州以十五日申時封發書之。而過四日後十八日開門時入啓。寧有如許紀綱。使之査問者。欲知中間遲滯委折矣。觀此供招。伴送使封發。旣在十五日四更頭云爾。則以申時塡之。果何故也。卽令廟堂行査。誠如陪持所供。伴送使自本司草記論罪。坡高境內。撥站無馬。陪持徒步上來云。畿邑撥路。雖曰凋殘。勅行在我境。傳撥陸續之時。巡營何不各別察飭。雖至加立馬匹。亦無不可。而致有此無馬遲滯之擧。事之駭然。莫甚於此。京畿監司金思穆從重推考。其委折。令廟堂嚴査草記。陪持姑爲放送。
정조 8년 · 목
予曰。勅行明日還渡江。伴送使何間還朝乎。龍輔曰。似在今月二十八九日間矣。予曰。西路使星絡繹。官民受弊必多。每念及此。寢食靡寧矣。
정조 8년 · 강
推吏曹判書李命植。
정조 8년 · 목
左副承旨趙興鎭啓言。說書擬入事命下。而堂郞謂以未及停當。尙不擧行。事體未安。當該堂上請推考。從之。
정조 8년 · 강
修撰沈樂洙陳疏乞遞。賜批。
정조 8년 · 목
疏略曰。臣之前後章奏。自以爲扶植彝倫。以明大義。而重臣金鍾秀對憲疏陳章。其意難測。一天之下。爲君父討亂賊。鍾秀所謂燕越亦可同情。則國榮德億之間。有何可討與不可討。而至於氷炭之可論哉。顧臣言議徑庭於鍾秀者。果非一二。而至於懲討共公之論。如欲自異。則臣以爲過矣。偏私之心。必欲擠陷。雖蒙聖慈。終必無幸。身名僇辱。憂畏轉深。有生如死。職命名自在。亟命選部。勿復檢擬。批以。爾其勿辭察職。
정조 8년 · 강
大司諫金頤柱陳疏乞遞。仍討逆。賜批。
정조 8년 · 목
疏略曰。臣之濫叨言責。非止一再。而旁照義例。獲蒙恩遞。上之所以處臣。臣之所以力辭。皆由臣地處之窒礙。不宜朝議之參聞也。察臣肝膈之言。俾蒙終始之澤。今當蘄免不宜贅他。而沐浴之討。不遑自恤。龜柱卽量★(金+奕)之本。而一味掩義。量移善地。世道人紀。莫可收拾。國榮之逆節。德相之凶圖。次第畢露。萬剮難贖。而至於夏賊。究厥逆腸。殆甚於鏡海。甚至李魯春之頭面改換。營護賊邊。豈可任其跳踉。不思窮覈也哉。幷允三司之請。快施當律。批以。所陳已悉於諸批矣。
정조 8년 · 강
判下假注書朴宗默等問啓。
정조 8년 · 목
因假注書等問啓。敎以。朴宗默之寄食朝房隣家。未可謂之擅離職次。分揀使之申飭修納。韓興裕事。雖一度之箚。旣未畢納。焉敢輕歸。然與全未修納而擅離有異。爲先刻期修納後當處分。政院臨時微稟。沈晋賢則出六之後。事事判異於在院時。外入極矣。不獨此事爲然。設有忌故。何不往復政院。待其停當然後出去乎。其委折更爲嚴問以啓。至於朴蓍壽事。唉哉。何足多費辭敎。而近日假借撫摩。非謂渠有可取也。卽渠地處。頗不草草故耳。穉駭騃阿蒙之誤罹罪過。固不足深責。而至於今日事。本事雖似微細。欺瞞之習。漸不可長。且況毛羽未成。便生似此意思。此是渠外祖之所敎乎。婦翁之所使乎。設令有緊切之故。又何不相議堂上堂后乎。且此所對之言。放恣甚矣。此等新進。決無更許仕官之理。渠之所爲。更令仔細納招。萬一遲滯。又或欠詳。幷與承宣難免重勘。以此知悉。
정조 8년 · 강
以曺允大爲吏曹正郞。
정조 8년 · 목
政院啓言。政官入來已久。而謂以郞官不參。尙不開政。事體未安。當該政官。請推考。敎以。事體極爲駭然。當該郞官拿處。前望單子入之。待下批。先爲開政。後使之肅拜。
정조 8년 · 강
有政。吏曹判書李命植。兵曹判書李在簡進。
정조 8년 · 목
吏曹啓言。本曹郞官。今當差出。而前望人方在解由未出中。何以爲之。敎以。勿拘擬入。說書今日政差出。○以李敬養爲吏曹參判。李亨逵爲大司憲。洪周萬爲司諫。李東稷爲校理。朴長卨爲持平。趙弘鎭爲吏曹佐郞。李敬五爲說書。安川君烓爲都摠管。任希敎爲副摠管。魚錫定爲同知。許侙爲全羅右水使。
정조 8년 · 강
吏曹以守令察訪降考啓。
정조 8년 · 목
該曹啓言。考見各道褒貶啓本。則羅州牧使李廷恢。順川郡守金爔。桃源察訪李希仁題目。全無褒語。則宜置中考。而置諸上考。祥原郡守趙駿逵題目。純是貶意。則宜置下考。而置諸中考。致勤點下。殊無嚴明殿最之意。三道道臣。推考警責。李廷恢金爔李希仁。竝中考施行。趙駿逵請下考施行。允之。又啓言新寧縣監趙器鎭三次居中。不治可知。請依例罷黜。允之。
정조 8년 · 강
召見館伴徐有隣。禮曹判書鄭昌順于重熙堂。
정조 8년 · 목
予曰。今日習儀。無紛擾之弊乎。有隣等曰。終未嫻習矣。昌順曰。儀註中。無勅使下轎處磨鍊矣。予曰。仁政門外。下轎依幕。預爲設置好矣。迎勅笏記。書以殿下。似如何矣。昌順曰。前日儀註。書以如此。以其聲音之不同故也。予曰。茶禮笏記則書以殿下無妨。宴享笏記則書以國王可也。
정조 8년 · 강
吏曹判書金鍾秀從縣道疏陳母病乞遞。仍自引。賜批。
정조 8년 · 목
疏略曰。臣之虛帶重任。于今三朔矣。疏辭奴狀。俱未準請。目下惶悶。轉益窮極。且臣老母痼疾發作。殆無虛時。左右扶將。寸腸如焚。時月之內。萬無離捨之望。亟遞臣本兼諸任。準臣歸養前請。臣伏見大司憲李亨逵疏本。其盛獎沈樂洙。而請罪兪岳柱之際。攙及臣名。有若臣與樂洙。聲氣相應者然。噫。臣與樂洙心術言議之如氷炭燕越。聖上之所洞燭也。樂洙之繼臣不繼臣。公眼見之。神天知之。臣何必索言於其間哉。然人旣援臣。臣若默而受之。則爲恥滋大。玆不得不言。竝冀垂察焉。批以。尾陳引義數句語。卿何不稱量下字也。大抵沈樂洙疏之混說資斧。予嘗非之。卿亦攻之。而前都憲疏中。盛獎卿庚子春樹立。則鄕竝與此所秉之義理。而恥與比同者。看之屢回。不覺瞠然。素知卿悃愊無華。不擇辭鋒。而執跡之論。孰諒卿之本心耶。卿其勿辭。救護母病。
정조 8년 · 강
持平宋俊載上疏乞遞。仍懲討。賜批。
정조 8년 · 목
疏略曰。朝家之置臺省。豈亶使然哉。如臣湔譾劣。繼隨人喉氣。粗效一得於官師。彼必曰夫夫也亦敢言事哉。臣無三尺之喙。又焉能自解也。區區株守。變動無路。亟許鎸削。俾全微諒。雖不能以言責自居。而其於懲討。義難泯默。以龜柱之極惡大憝。出置善地。有識之憂。厥惟久矣。果然坡賊之變出焉。是宜嚴覈。而猶且容貸。終使衡揆徑斃。東彬薄竄。方來之慮。容有極哉。亟允三司之請。使凶徒少戢焉。批以。所陳悉諭諸批矣。爾其勿辭察職。
정조 8년 · 강
命臺諫差出。班行整齊。
정조 8년 · 목
敎曰。班次自習儀時。各別糾察。然後可免錯雜。而監察之董飭。不若臺臣。已令政院嚴飭兩司。而昨日政新除臺諫。多在外云。兩司在外及未肅拜人員。竝許遞。政官卽爲牌招。以在京無故入差出。待下批牌招。使之先參班後謝恩。如是下敎之後。班行如不整齊。兩司難免其責。自政院更加各別嚴飭。
정조 8년 · 목
敎曰。迎勅隔日。兩司不可不備員。未差之代。政官牌招開政。以在京無故人差出。待下批牌招。○以沈頥之爲大司憲。趙尙鎭爲大司諫。尹在醇爲司諫。金光岳爲掌令。李東稷爲持平。
정조 8년 · 강
命押班監察。口傳相換。
정조 8년 · 목
敎曰。當該押班監察擧行。極爲駭然。從當重勘。而爲先令該曹口傳相換。
정조 8년 · 강
命加賞承准。撰出回咨。轉致盛京。
정조 8년 · 목
承文院啓言。咨文二度出來。而一則加賞知委也。一則通官差送也。以承准之意。撰出回咨。付於謝恩使行。請轉致盛京。允之。
정조 8년 · 목
敎曰。吏曹參判前望單子入之。待下批牌招參政。
정조 8년 · 강
遞吏曹判書金鍾秀。
정조 8년 · 목
敎曰。迎勅時六官之長。不可不備員。且當貶月。而親病。勢難强迫。行吏曹判書金鍾秀許遞。
정조 8년 · 강
重推京畿監司金思穆。
정조 8년 · 목
敎曰。昨日以勅行狀本之道伯則廿九日夕封發。留守則三十日食後封發。而留守狀本入啓過時之後。道臣狀本始乃到院。道伯使之記過。而今日擧行之稽滯。尤有甚於昨日。高陽進去承旨復路狀啓。在於申時。入城亦在初更。而狀啓則三更始到。鳳山止宿事。遠接使狀本。與承宣狀本。後先封發云。而亦於三更始到。京畿事節節駭然。當該監司金思穆。爲先從重推考。其委折。令迎接都監査問草記。
정조 8년 · 강
罷訓鍊大將具善復職。
정조 8년 · 목
敎曰。以本營事。堂疏齋論送發。說令事實雖或相左。至於問啓對辭之支蔓爲說。尤有事體之屑越者。欠敬大矣。不緊甚矣。由前由後。不可以元戎。一味曲恕。訓鍊大將具善復罷職。
정조 8년 · 강
命御營大將李柱國兼察訓將。
정조 8년 · 목
敎曰。御營大將李柱國訓鍊大將兼察。牌招聽傳敎。
정조 8년 · 강
命進御人蔘養胃湯依前方。自今日一貼式煎入。榻敎也。
정조 8년 · 강
命尙衣院直房。還屬本院。
정조 8년 · 목
尙衣提調朴祐源啓言。本院以御衣襨衙門。匠手輩使役。專以直房爲歸。而一自槐院許接。使役無處容住。莫重進獻。或有因此愆期。承文院則移接他處。直房還屬本院之意請分付。從之。
정조 8년 · 강
遞大司成閔鍾顯。以李敬養代之。
정조 8년 · 목
敎曰。大司成閔鍾顯聞有實病。陳疏到院云。許遞。前望單子入之。待下批牌招察任。
정조 8년 · 강
命沈晋賢待處分。朴蓍壽更卽嚴問。
정조 8년 · 목
政疏啓言。問于朴蓍壽沈晉賢處。則蓍壽以爲。許多日記。實無趁期之勢。若在家與人分力。則或可趁限。擅離朝房。自犯死罪云。晉賢以爲。適値亡兄終祭。至於擅移云矣。敎以。沈晉賢之情私。今始聞之。如以此箇事狀。微通喉院。豈有昨日飭敎。渠之必欲出去。情理則然。不徒朝房待令。雖在禁推中。若知實故之如許。豈無曲諒之道乎。然渠敢潛自逃歸。甘自犯於欺瞞之科。不可尋常處之。待日記畢修納。當處分。該房知悉。至於朴蓍壽。無論此事他事。惟以欺瞞。便成蠹謀之伎倆。眞所謂做人樣子。知自餠葉者。卽蓍壽準備語也。渠贅在婦翁之家。學書學字。至被捶楚。彼之敎渠。渠之事彼。以慈父而兼嚴師。以甥館而作子舍云。而渠於出身未幾。所犯非細。此皆渠之婦翁不善敎導之罪。此則從當査處。而觀此對語。漫潓如前。了無從實直陳之意。當該承宣之猶此掩覆。極爲駭然。心無定向。乍出乍入。欲以似此手段。隨處彌縫可乎。此則姑不足說。而右承旨昨日飭敎何如。而不念息愆之方。忽又諉之於左副。無意嚴督。可謂罪上添罪。此問啓。更卽出意見。嚴問捧入事。右承旨知悉。
정조 8년 · 강
召見館伴遠接使戶曹堂郞于誠正閣。館伴徐有隣。遠接使趙時俊。戶曹判書鄭一祥。正郞具膺。
정조 8년 · 목
敎曰。勅行昨已渡江。支勅定例。如已出草。戶判與該郞入侍。遠接使館伴一體來侍待。○予曰。支勅凡節。不可無一定之規。雖以今番列邑接待言之。優劣各異。豐薄不齋。有若互相夸大者然。甚非朝家待勅之本意。卿等須爛熳商確。修正定例。而封勅則加等。例勅則減等。至於各樣物種。量其高下貴賤而參酌定價。俾無列邑眩於擧行之弊。至若房排器皿。或有經一勅而改爲者。或至三四勅而仍用者。此亦定限磨鍊。使京外無錙銖之別。似好矣。時俊曰。若有差等分排。迎勅事面。恐涉如何矣。予曰。郎廳所見何如。膺曰。凡例則今方釐正。而至於物種。各有貴賤之時。今若一例定價。則恐或窒礙。此則臨時隨其市直。似好矣。予曰。大體從優定價。則自可折長補短。必須善爲磨鍊。以爲列邑息肩之道宜矣。當此邦慶無前。八城同歡。今番勅使。又比他自別。而三道支勅所入。聞甚夥然。畿內殘邑之債負。亦不可不念。切欲全數蕩減。卿等之意。果何如。僉曰。聖敎誠至當矣。予曰。三道蕩減之數。將爲幾何。時俊曰。京畿海西則姑未詳知。而關西則不過三萬餘金云矣。予曰。雖至四五萬金。不甚大段矣。時俊曰。兩西則俱有元定勅需。而畿邑獨無此例。今若以某樣穀。分排磨鍊則似好矣。予曰。此則從後商量稟處可也。沿路之迎送勅行。凡係用民力之事。一幷禁飭矣。富民之勅需。監色或有勤定之時。種種弊端。不一而足云。今番果能無此患而有實效否。時俊曰。飭敎之下。尤焉敢擾民。列邑擧行。果善爲之矣。予曰。禁雜人。所以示紀綱也。善接待。所以示慇懃也。其去其來。亦能一一遵守乎。時俊曰。朝令至嚴。孰敢違越。此亦惕念奉承矣。有隣曰。送勅時以前排旗幟。自京行關。而卽聞松都不善擧行云。不可無請推之擧矣。予曰。然矣。
정조 8년 · 강
改差全羅右水使許侙。以白師誾代之。
정조 8년 · 목
侙以親年呈狀。兵曹啓請改差。敎以。閫任差除。非卿生色之窠。則當初何不審愼備擬。有此草記煩請乎。然親年篤老。法不當强令赴任。許侙改差。口傳差出。
정조 8년 · 강
命內禁衛歲後。更爲試取。
정조 8년 · 목
因兵曹。內禁衛三技以上入格單子。敎以。出身及南行應薦者都數。至爲百餘人。而觀此別單。入格只是二十七人。在外或有故未赴試者。似甚夥然而然。雖過政月。待歲後更爲試取。俾得一一口傳之地。
정조 8년 · 강
照勘時囚許冥等。
정조 8년 · 목
義禁府啓言。宣傳官許冥李匡運等。渠爲行首副行首。南行薦。只以一人單擧。事之可駭。莫此爲甚。幷以此照律。各杖一百狀贖。告身盡行追奪。私罪施行。允之。敎以。李匡運功減一等。
정조 8년 · 강
召見時原任大臣。藥院提調于誠正閣。左議政洪樂性。判府事李福源。藥院提調徐有隣。
정조 8년 · 목
樂性等曰。日氣不調。聖體若何。予曰。胃氣少虛。今則諸節如常矣。樂性等曰。 社壇親享。寔出爲民之至意。而第近來閭巷。感氣大熾。當夜觸寒。甚可憂悶。 先朝亦多攝行之例。更加三思焉。予曰。一時微恙。旣已復常。何必過慮。今日已受誓戒。勿爲更煩。樂性曰。姑觀其日候。決之何如。予曰。予意已定。不必如是矣。樂性曰。李魯春之囚在南間已久。而尙無究問之擧。臣未知聖意之有在矣。福源曰。若不一問。則何時可以究竟乎。予曰。此何足誅。予雖不問。已知其情矣。金鍾秀處分。卿則以爲何如。樂性曰。鍾秀疏中六字說。極爲無狀。旣見其心跡之如此。則豈有顧藉之意乎。勘律不過削黜而止。臣不知其穩當矣。予曰。予於此重臣。倚毗何如。眷注何如。保合世臣四字。惟予苦心。而向日筵席。縷縷下敎。不啻丁寧。則此重臣豈曰不知。而頃已一疏。大違予之本意。誠可謂沒着落矣。此予所以不得不處分。而只今令削黜。予意有在。豈或私護而然耶。領相之病。近則如何。予觀其所陳箚子。不但病而已。引義太過矣。樂性曰。尙今不出。必緣處義矣。予曰。予於領相。一向敦迫。亦涉不安。而目今人心不定。世道益下。以此爻象。實無鎭定之望。領相之此時引疾。無意視事。是豈予倚毗之意。不可不更爲敦勉矣。
정조 8년 · 강
政院議啓請寢誓戒親臨之命。賜批。右承旨李時秀。左副承旨趙興鎭。右副承旨徐龍輔。同副承旨成德朝。
정조 8년 · 목
議啓以爲。 太社祈年誓戒親臨有命。顧今聖候方在靜攝之中。深夜勞動。萬萬焦迫。亟寢親臨之命焉。批以。微感已臻差境。暫時臨殿。豈至添損乎。
정조 8년 · 강
修撰申耆陳箚請祈穀誓戒替攝。賜批。
정조 8년 · 목
箚略曰。祈穀之享卜日。誓戒之期隔宵。殿下爲民致處之聖意。孰不欽仰。而聖候之微感未解。此時勞動。豈不有乖於保嗇之方乎。特寢成命。仍令替攝。批以。已諭院啓矣。
정조 8년 · 강
領府事金尙喆陳箚請寢親裸之命。賜批。
정조 8년 · 목
箚略曰。祈年之擧。實爲生民之至意。而近日聖候方在靜攝。此時勞動。決非大聖人愼重之道。臣添寒疾。未能登筵齊籲。略效微悃。亟寢親裸之命。批以誓戒豈或攝行。愼節爲卿慮念。安心益加善攝。仍命遣史官傳諭。
정조 8년 · 강
領議政徐命善陳箚請寢祈穀親享之命。賜批。
정조 8년 · 목
箚略曰。祚年太社期日不遠。親臨誓戒。當在今夕矣。比日玉體微有欠寧。今雖遄復。而少愈之戒。不可不念。更加三思。特寢祈穀大祭親行之命。批以。祈豐一念。寤寐如結。病且不至難强。豈或命官攝享。卿須諒之。愼節近獲向差云。來曉誓班。必須進參之意。已言於傳諭承旨。卿須安心勿辭。卽起視事。仍命遣史官傳諭。
정조 8년 · 강
領敦寧鄭存謙陳箚請祈穀攝享。賜批。
정조 8년 · 목
箚略曰。上辛祈穀親享有命。閭巷之間。外氣大行。此時觸冒。決知非大聖人愼疾之道。伏聞大臣以此求對。而臣罹寒疾。無以隨參。玆敢草草陳悃。亟下攝享之命。批以。愼度爲卿慮念切切。誓戒有難替攝。卿須諒之。仍命遣史官傳諭。遣御醫看病。
정조 8년 · 강
重推京畿監司金思穆等。
정조 8년 · 목
迎接都監啓言。松都金川旗幟不爲整待。詳査事命下矣。開城留守鄭昌聖査報內。本府則勅使入境時。只是鋪陳器皿待令。至於旗幟。例自各道擧行云。京畿監司金思穆査報內。大小使星旗幟。松營依例出待。獨於勅行。不爲待令。未知有何所據云。黃海兵使任嵂査報內。金川松都間有大川。以此分界。凡大小使行。替把之規。不越此川云矣。無論有例無例。不至闕待。未爲不可。而俱不出待。皆有所失。京畿監司金思穆。開城留守鄭昌聖。黃海兵使任嵂。請幷從重推考。允之
정조 8년 · 강
御仁政殿月臺。行祈穀誓戒。
정조 8년 · 목
具遠遊冠絳紗袍。乘輿出仁和門。入仁政門至月臺。降輿詣版位立。宗親文武百官入庭行禮訖。讀誓文官吏曹判書李命植。讀誓文。刑曹判書趙時俊莅之。讀訖。百官行禮如儀。乘輿出仁政門。入仁和門還內。
정조 8년 · 강
命大祝付標置之。吏郞申飭肅拜。
정조 8년 · 목
左承旨朴祐源啓言。大祝李度謙拿處傳旨未下之前。徑先差祭。事體未安。當該郎廳推考。度謙請改付標以入。從之。敎以。改付標則置之。又啓言。吏曹佐郞趙弘鎭旣入闕中。不爲肅謝。請推考。從之。敎以。使之申飭肅拜。
정조 8년 · 목
敎曰。次對久未爲之。明日來會。
정조 8년 · 목
敎曰。歲除不遠。各道舊還。卽爲停捧事。令廟堂三懸鈴行會。
정조 8년 · 강
持平朴長卨上疏乞遞。仍懲討。賜批。
정조 8년 · 목
疏略曰。臣之昏劣。聖鑑所燭。揚揚復進。實壞廉防。亟遞臣所帶職名。乞免之章。不宜贅陳。而夏賊子女待年。斗恒爲奴之命。視如已了之逆案者。已爲失刑之大。豈可以出系之故。減等而爲奴乎。依例處絞。斷不可已也。尹得孚實是夏賊之血黨。而尙不得明正其罪。以啓今日李魯春之變矣。亟狀魯春島配之命。幷與得孚嚴鞫得情。嗚呼。懲討之不嚴。莫今日如也。龜柱之拿鞫。榮德之孥籍。亟允群下之請。以杜亂本焉。近日三司各陳其說。冀蒙開納。則假使不槪於淵衷。在聖明優容之道。卽賜批旨。俾無留滯。亦爲開言路之一端。惟殿下留神焉。批以。所陳悉諭諸批。尾陳事當留意。爾其勿辭察職。
정조 8년 · 강
命二十五日親政爲之。處所以㴠仁亭爲之。
정조 8년 · 목
因都政取稟。敎以。以親政爲之。○敎曰。再明日親政處所。以㴠仁亭爲之。
정조 8년 · 강
命大臣看病。初不領布之事狀。詳細啓聞。
정조 8년 · 목
政院啓言。領敦寧鄭存謙家。遣御醫看病事命下。而經夜不爲擧行云。故査問其委折。則初不分付。致此遲滯。當該院屬。自本院從重科治。臣等不察之失。不勝惶恐。而御醫今方起送。敎以。大臣家看病事體何如。而初不頒布。雖極可駭。經夜無看病回啓。則必當査問委折。擧行實陳稟。而亦不爲覺悟。及其該院提醒之後。始乃有此啓辭。此等承宣。將焉用哉。當該承旨。不可無勘罪之擧。其間事狀及當該承宣誰某。更爲詳細啓聞。
정조 8년 · 강
御醫崔重珽以領敦寧鄭存謙看病啓。
정조 8년 · 목
書啓以爲。領敦寧鄭存謙病症看審。則槪是傷寒。屢日失汗之致。主家方用桂枝湯。此藥極爲穩當矣。敎以。持藥物。不離看病。
정조 8년 · 강
左副承旨趙興鎭以領議政徐命善附奏啓。
정조 8년 · 목
書啓以爲。臣奉聖敎。馳往傳諭于領議政徐命善處。則以爲近臣宣敎。俾令進參於受戒之班。雖在床席。旣有知覺。不思趨造。是豈本情也哉。秖緣必遞之職。一向虛縻。一則臣罪。二則臣罪。特諭之下。祗承無路云矣。
정조 8년 · 목
敎曰。卿之引疾臥閤。凡幾日矣。予不以文字勉出。卿亦不以章單申徹。槪愼節旣差之後。自當幡然。無所事乎敦迫故耳。爲問造朝之期。昨遣近侍之臣。及見書啓。巽讓猶前。卿之如是逡巡。始知匪病伊情。此何故焉。噫。朝廷之所仰成者。非輔相而誰。寡昧之所倚毗者。非卿而何。以卿當此職。設有難冒之情勢。尙不容遽然邁邁。曩日風浪。卽一世道之劫運。筵席洞諭之後。都屬先天。以此深引。不其過乎。伊來朝象。非一葦可抗。而如使謀國之地。少加擔着。國耳公耳。則夫何泮渙之可憂。此意已及於向批。而講明彌綸之策。方與卿共之。世道之丕變。可以拭目。卿於此時。先懷釋負之計。是卿以今日世道。謂無可着手。無是則又以予寡昧。謂無定協贊。卿雖欲捨予。予豈可捨卿。況大臣出處關係如何。卿之此擧。適所以駭四方之聽聞而已。則以卿深智。又何不審量也。辭單封下。旣係不常有之事。予意卿想默會。到今卿雖欲以箚以單。日事辭遜。予則斷無從副之理矣。壇享在卽。賓對又有命。更此諄複。卿無以備例看之。卽起視事。仍參明日籌筵事。遣承旨傳諭于領議政。與之偕入。又敎曰。偕來承旨。都承旨進去。
정조 8년 · 강
都承旨金尙集以領議政徐命善附奏啓。
정조 8년 · 목
書啓以爲。臣奉聖諭。馳往傳諭于領議政徐命善處。則以爲喉院之長。齎宣恩諭。責勉備摯。感涕被面。臣之引入。一則以病。一則以情。所以敦迫聖旨。不敢奉承。而今玆聖諭中一句。誠有萬萬震悚者。旣聞此敎。不暇自恤。謹當待朝趨造。而近侍相守。一時爲悶。先命收還云矣。臣旣承偕來之命。姑爲仍留。
정조 8년 · 강
命陪持敎鍊官。決棍懲勵。守門將鄭宅慶等幷拿處。
정조 8년 · 목
兵曹啓言。依下敎査問。則安州陪持池正仁所告內。昨夜持狀啓三度。到畿營撥所。使之傳納于敦義門云。更問替送之由。所告內。門閉後替送撥軍。自是通行之例云。敦義門待令敎鍊官李愼培所告內。卽令旗手星火入送。小紙無有有無未暇致察云。敦化門守門將鄭宅慶等所告內。初不關由於渠等。軍士直呈政院云。撥軍宋得伊所告內。傳于內班院之意。言及于門內受去人云。軍士宋希柱所告內。惟恐遲滯。卽呈政院。守門將入睡。故果不告知云。究厥所爲。俱極痛駭。陪持嚴棍懲勵。敎鍊官決棍汰去。守門將請幷拿問處之。允之。敎以。敎鍊官亦依陪持例。決棍懲勵。除汰則分揀。草記中內班院三字。雖是無識常漢。納供未瑩之致。以此草記。傳謄日記措語。有關後弊。內班院三字。自政院刪去。
정조 8년 · 목
刑曹啓言。原春道本曹所管罪人放秩。幷依啓聞施行。未至配所吉春蕃等。幷仍配之意。請分付。從之。敎以。洪川金日金罪犯不至深重。放送。又啓言。平安道本曹所管罪人放未放秩。竝依啓聞施行。未至配所尹海龍等。竝仍配之意。請分付。從之。敎以。平壤尹海龍金命履。雖未至配所。罪名旣不深重。一體放送。
정조 8년 · 강
命關東春操巡點停止。都試設行。北兵使春操特爲停止。
정조 8년 · 목
領議政徐命善啓言。原春監司徐鼎修狀啓。明春合操與營將巡點。請令廟堂稟旨。勸武都試。依例設行爲辭矣。嶺東九郡。不無失稔之歎。兵民之裹糧赴操。殊涉可悶。春操與巡點停止。都試設行事。請分付。從之。又啓言。北兵使閔義爀狀啓。明春巡操。令廟堂稟旨爲請矣。北道穡事。今年則大登。依例擧行之意。請分付。敎以。春操與秋操有間。本道纔經今春大賑。宜念息肩之方。春操特爲停止。
정조 8년 · 강
命關西支勅邑守令。限明年六月。勿爲遷轉。
정조 8년 · 목
領議政徐命善啓言。平安監司鄭民始狀啓。以爲本道支勅。已近十年。館舍頹傷。屛帳器皿。太半闕失。不得不修補新備。而決非時月內所可了當。亦不可付諸新到之人。龍川府使柳爾胄。价川郡守李格。限明年六月。勿爲遷轉事。請令廟堂稟旨矣。終始委任然後。可無虛實相蒙之弊。瓜滿兩守令。依狀請仍任。其餘支勅邑守令。亦限明年六月。勿爲遷轉事。請分付銓曹。從之。
정조 8년 · 강
命北關守令現告。吏判商量存拔。
정조 8년 · 목
領議政徐命善啓言。頃以江岸汰落處。不爲植松事。地方官査出論罪事命下矣。卽見咸鏡監司李★(土+甲)狀啓。辛丑後茂山等六邑守令。開錄于後。植木之節。待春擧行云矣。當該地方官。不可無嚴懲。而其中到任日淺。未及擧行。不可無區別。此則令該曹詳覈捧傳旨。至於茂山。本非濱海。植木防築。非所可論云。詳問於曾經本倅人。以爲存拔事。請分付。從之。敎以。現告一款。吏判商量存拔。明日政差出。
정조 8년 · 강
許施湖南支放區劃之請。
정조 8년 · 목
領議政徐命善啓言。全羅監司趙時偉報辭。以爲京納軍米布之折半蕩減。寔出曠絕之恩。營納不可異同。故幷爲減半。將士給代。萬無拮据之道。江都添餉。不得輸送之意。知委江都。婢貢減代。無以充數。從便區劃事。分付均廳。幷令補用於支放爲辭矣。其在軫念之政。宜有區劃之道。江都添餉一千兩。明年則勿爲輸送。均廳所納婢貢。今年減半許給。以補支放爲宜。請以此分付。從之。
정조 8년 · 강
許施關東移轉斛縮監色倍糧會減之請。
정조 8년 · 목
領議政徐命善啓言。原春監司徐鼎修。頃以嶺穀移轉時。斛縮及監色糧料。甲倍會減之意。有所論報。而以前例所無題送矣。卽見再牒。以爲他道已行之例。班班可考。而移轉穀之運輸越海。滲漏耗縮。勢所必然。風高波險。處處留滯。計程之糧。萬無支活之路。斛縮及甲倍糧。許令會減事爲請矣。事勢無怪其如此。一向靳許。亦非軫念之道。一幷會減事。請分付。從之。
정조 8년 · 강
命成均館科費之請置之。
정조 8년 · 목
領議政徐命善啓言。大司成閔鍾顯所啓。以爲本館物力凋弊。科費浩繁。請得物力。多有已例云。而有令廟堂稟處之命矣。以謁聖增廣之例。引用於庭試。恐不無創開後弊之慮。請置之。從之。
정조 8년 · 강
還差濬川堂上具善復。差下惠堂趙時俊有司堂上鄭一祥。
정조 8년 · 목
領議政徐命善啓言。知事具善復。濬川堂上。請還差。從之。又啓言。惠堂久未備員。刑曹判書趙時俊。惠廳堂上差下。請使之察任。從之。又啓言。備局有司堂上。方有闕焉。以戶曹判書鄭一祥。請差下。從之。
정조 8년 · 강
遞開城留守鄭昌聖。還差備堂。
정조 8년 · 목
領議政徐命善啓言。開城留守鄭昌聖莅任已過周歲。當此朝著乏人之時。不可一向處外。請許遞。從之。敎以。還差備堂。
정조 8년 · 강
遞判義禁李命植。知義禁李在簡李柱國。
정조 8년 · 목
領議政徐命善啓言。吏兵判方當都政。兼帶自多相妨。判義禁李命植。知義禁李在簡幷姑許遞。知義禁李柱國旣在軍門。亦難兼管。請一體許遞。從之。
정조 8년 · 목
有司堂上徐有隣啓言。今年穡事均登。明年爲始。京外災減。似當解分。請下詢大臣處之。予詢大臣。領議政徐命善曰。年旣豐登。解分之政。自當依例擧行矣。從之。
정조 8년 · 강
命司䆃寺貢物。依他例減分。
정조 8년 · 목
有司堂上徐有隣啓言。司䆃寺貢物。自辛巳增價後。與他貢一體減分。而今番勿減之命。旣出特恩。故雖不敢更請減分。若以爲例。事甚班駁。此後或値減分之時。一依他貢例減分事。請出擧條定式。從之。
정조 8년 · 목
判義禁李命植啓言。放未放啓目。未及拿來罪人魚道采。以放秩書入矣。未蒙回下。仍與放。不敢擅便。敢達矣。敎以。放。
정조 8년 · 강
命違牌諸臺。一幷罷職。
정조 8년 · 목
修撰申耆啓言。今此連啓懲討之時。賓對有命。則兩司諸臣。固當登筵爭執。而全數不參。事體未安。違牌諸臺。請一幷罷職。從之。
정조 8년 · 강
遞承旨成德朝。以李祖承代之。
정조 8년 · 목
敎曰。同副承旨許遞。前望單子入之。待下批牌招察任。
정조 8년 · 강
遞大司諫金頤柱。掌令宋益中。正言申禹相。
정조 8년 · 목
頤柱牌不進。敎以。許遞。○敎曰。違牌及在外臺諫許遞。明日政差出。
정조 8년 · 강
飭支勅三道道臣守令。
정조 8년 · 목
敎曰。日前迎接堂上登筵時。已有筵敎。而向於勅行初頭。以凡係勅需。毋得一毫煩民之意。申申提飭。道臣守令。果皆一心對揚。不貽民弊否耶。今若以魚果則不徵於防坊里。器皿則不責於村閭。諉之塞責。而反循流來謬習。若於富實稍饒之民。依前侵漁。則名雖吏鄕。吏鄕亦民耳。抑獨何辜。藉令守令慨然銳意於奉承朝令。損廩自備。非但公私用之不宜相混。近來列邑事力之優於充補。不底窘乏。予莫之知也。大抵今番封勅。寔由於無前邦度。若因支勅供億之資。致有一邑一民負逋受困之事。大非予前期申飭。率普同樂之本意。且或拘於支勅度數之限。所減不準所入。則末流之害。自有所歸。至若畿甸諸邑。比兩西尤有甚焉。各站米支供米外。率多官辦云。殘廩薄況。將何支保。支勅定例之從優磨鍊。纔已面諭於戶判。而此猶屬前頭事。今番會減。豈可無別般軫念。令廟堂分付三道道臣。使之體予至意。勿拘二勅三勅之限。亦勿拘會減常規。從實入。幷令全數會減。而關西則道臣自可專管。海西則兵使替行。畿甸則京廳摠察云。此則亦令各其道臣。往復停當。務歸纖悉。館舍修葺。亦係支勅中一事。所入物力。道臣量宜拮据。從長區劃。俾無民邑間。因支勅貽弊之歎事。申明知委。如是下敎之後。雖在微瑣之物。一或不勤。侵及民間。有所及聞。則該守令之嚴法科罪姑捨是。道臣首先諭勘。以勵一道。莫曰九重之深邃。予自有按廉之道。亦莫曰目下彌縫。苟幸無事。昨聞儐臣言。丁酉支勅之流逋。至今有未收務處云。此雖屬之令前。而若於年久之後。有以今年支勅時逋債事現發。則加等重繩。斷不饒貸。幷以此意自廟堂措辭嚴飭。差遣遲速。固當觀勢決定。而御史可合人抄啓之意。言于廟堂。
정조 8년 · 목
因開城留守鄭昌聖擧條。敎以。此擧條。原無下批之事。而注書任自發簡。書出擧條。事之可駭。莫甚於此。當該注書。從重推考。
정조 8년 · 강
御㴠仁亭。行都政。吏曹判書李命植。參判徐有防。參議趙昇鎭。兵曹判書李在簡。參判申大升。參議權欕。參知金履正進。
정조 8년 · 목
自內詣㴠仁亭陞座。敎曰。在外及未肅拜玉堂兩司幷許遞。又敎曰。吏曹郎廳趙弘鎭李度謙爲先汰去。令該府拿問處之。其代卽爲差出。使之先參政後謝恩。又敎曰。守令邊將。各別擇擬。松都西北人戊申軍功人戰亡人子孫。着意錄用事。申飭兩銓。○吏批。以申大升爲兵曹參判。金文淳爲吏參判。趙濟魯爲佐郞。○敎曰。吏曹參判金文淳聞有實病。勢難參政。郎廳趙濟魯親病。亦難暫時離捨云。金文淳許遞。趙濟魯改差。今日政。以在京無故人差出。待下此。先入侍後謝恩。○以尹[李:I-PERSON]東賓爲蔚山府使。金履顯爲安城郡守。李敬養爲吏曹參判。鄭萬始爲佐郞。○敎曰。違牌吏曹參判許遞。今日政差出。待下批牌招。先入侍後謝恩。又敎曰。吏曹正郞曺允大。政席徑出。萬萬駭然。飭敎之下。終不入來。寧有如許紀綱。蟾津別將除授。當日辭朝。時任別將遞付京職。吏曹時無郎廳。無以開政。時囚罪人李度謙趙弘鎭付過放送。仍任前職。使卽先入侍後謝恩。新除佐郞鄭萬始。雖未知病勢之如何。促敎已久。稱以擔曳闕外。尙不入肅。亦極駭然。更加嚴飭入來執筆。又敎曰。今日親政時注書尙瑞院官員。依例陞六。又敎曰。催促已久。尙無動靜。事體所在。極爲駭然。吏曹郎廳趙弘鎭楸子島僉使除授。李度謙古突山別將除授。皆令當日辭朝。時任僉使別將。遞付京職。又敎曰。今聞銓曹言。外補郞官等。尙在闕外。不爲入來肅拜。此等處義。古所未見。邊將旣非銓郞。則又復逡巡。擧措極爲怪駭。前吏郞趙弘鎭李度謙。外補亦屬寬假。幷施削版之典。又敎曰。蟾涬別將曺允大改差。仍任前職。使之參政。○以趙思殷爲鎭岑縣監。朴基豊爲咸從府使。洪秉殷爲晉州牧使。尹秀東爲安山郡守。李德鉉爲臨陂縣令。李溏爲祥原郡守。李顯道爲果川縣監。林性運爲和順縣監。尹星基爲永同縣監。金復淳爲新寧縣監。李民秀爲德源府使。尹坊爲承旨。徐有防爲吏曹參判。李萬運爲金化縣監。兪漢炅爲益山郡守。許霔爲定山縣監。趙時種爲禮山縣監。李文源爲大司憲。朴天行爲大司諫。尹行儼爲海州判官。金載久爲林川郡守。李德胤爲漆原縣監。李星會爲豊德府使。李命峻爲寧越府使。李喆純爲長湍府使。金文淳爲戶曹參判。李亨逵爲慶尙監司。李在學爲全羅監司。李敬養爲刑曹參判。○敎曰。公山判官改差。今日政。各別擇差。○以洪景厚爲公山判官。李敬一爲執義。趙榮弼爲司諫。洪宗藎爲獻納。韓宗濟宋景煥爲掌令。李晴權儐爲持平。沈興永爲正言。尹晢東爲任實縣監。朴禮源爲文化縣監。韓商新爲正言。成德雨爲校理。李尙度爲文學。兪碩柱爲草溪郡守。金履鏞爲校理。姜★(亻+寅)尹㬦爲副校理。李崑秀爲說書。李敬一爲兼弼善。金魯鎭爲判義禁。洪良浩柳義養爲知義禁。金思義爲韓山郡守。李淧爲長興府使。李得祥爲平康縣監。宋觀休爲咸平縣監。申㬘爲竹山府使。權熻爲慶源府使。鄭景曾爲平山府使。李燁爲珍島郡守。○敎曰。在外臺諫許遞。今日政差出。○以李羽晉李永穆爲正言。朴基正尹翊東爲持平。柳義養爲安東縣監。崔守魯爲興陽縣監。閔鍾顯爲大司成。李普天爲固城縣令。李東馨爲大司諫。金夢華爲執義。李碩九爲司諫。宋銓爲獻納。閔鍾顯爲同經筵。李秉模爲同義禁。邊聖和爲吉州牧使。金鎜爲義城縣令。許晊李級爲掌令。鄭在信爲修撰。李曄爲康翎縣監。金履容爲義興縣監。李寬鼎爲開寧縣監。韓應儉爲博川郡守。○兵批。以具善復爲知訓鍊。李文源爲副摠管。○敎曰。訓鍊正改差。今日政差出。又敎曰。兵曹久勤窠窄云。外補亦已稍久。禿用山城別將李尙載。今日政遞付京職。又敎曰。久勤窠窄。莫若近政。蟾津別將。聞是京校統校輪次差送之窠云。而今番以京校差送。後次違二次。以統校差出事分付。○以尹範敍爲訓鍊正。趙應鉉爲平安中軍。尹範敍爲咸鏡中軍。申大坤爲西原營將。沈鑏爲公山營將。崔範星爲大興中軍。應鉉以下。幷新資也。李健秀爲長津僉使。李壽鵬爲黃海水使。李民秀爲訓鍊副正。
정조 8년 · 강
命輔德鄭述祚之子。今日政收用。
정조 8년 · 목
領議政徐命善啓言。輔德鄭述祚之子。特下桂坊調用之命。而洗馬外。皆是不可直拜之窠。有難遲待。先除 寢郞。亦足爲酬勞之道矣。敎以。當初承傳。旣念舊僚。豈可尙不收用。申飭銓曹。今日政收用。
정조 8년 · 목
領議政徐命善啓言。副司果李復永才識幹局。未易多得。當此人才眇然之時。宜有陞擢之道。加資調用。似好矣。從之。
정조 8년 · 강
遞水原府使洪檢。
정조 8년 · 목
領議政徐命善啓言。水原府使洪檢。以宰臣出宰。將及三載。經賑支勅。亦云勞矣。請姑許遞。從之。
정조 8년 · 강
以尹塾爲開城留守。李復永爲水原府使。幷備薦也。
정조 8년 · 강
判下兵曹祈穀祭親行時軍兵磨鍊草記。
정조 8년 · 목
因該曹草記。敎以。爲萬民祈豐年。雖値除夕。有此經宿。以禁營舊番鄕軍五哨。御營舊番鄕軍五哨。爲先後廂。馬兵騎士。以三營入直。各留二名。餘皆出用。訓將領率隨駕。旗幟以單營之制排立。將校及各色標下軍等減數。略略出用。俾知朝家爲渠輩軫念之意。而禁軍入直八十人隨駕。斥堠量宜。只數處爲之。餘學伏兵幷除之。扈衛軍官隨駕。亦爲除之。今番動駕時。出宮旣在除夕。還宮又當元朝。隨駕營門。切勿用棍。俾軍校穩穩餞迎事。訓局及龍虎營以此意分付。留陣置之。把守軍斥堠軍。皆以鄕軍磨鍊。
정조 8년 · 강
御醫金泰儉以領敦寧鄭存謙看病啓。
정조 8년 · 목
書啓以爲。領敦寧鄭存謙病症無減。方用加味益氣湯。而主家以爲特令太醫看病賚劑。恩數曠絕。伏地感泣。而王人淹留。惶恐添病。惟願遄還云矣。敎以。着意不離看病。
정조 8년 · 강
拿處吏曹正郞曺允大等。
정조 8년 · 목
敎曰。吏曹執筆郎廳。事過後拿處。又敎曰。吏曹假郎廳任希鐸。事過後拿處。
정조 8년 · 강
命排設房司鑰。令攸司科治。
정조 8년 · 강
御㴠仁亭。行都政。
정조 8년 · 목
予命吏兵批開政。承旨李時秀曰。今聞吏判氣痓窒。不省人事云矣。予曰。自內局賜之藥物。俟少間開政。少頃予問承旨李祖承曰。吏判之病何如。祖承曰。今則少差。方欲開政云矣。○敎曰。畿邑湖南守令。纔經大賑。勿拘常格。各別擇差。又敎曰。査啓回啓。纔已入啓。慶州營將韓善養改差。今日政差出。又敎曰。咸從府使朴基豐改差。又敎曰。西銓出六窠窄。虛付司果之數。若是夥然。不可無變通之道。備郞中有實職人。幷姑改差。今日政。虛司果次次區處。又敎曰。春坊番次苟艱。新除授春坊。待下批牌招察任。又敎曰。行首宣傳官改差。又敎曰。達陽門把門宣傳官汰去。今日政差出。○吏批。以李趾馨爲懷仁縣監。沈鍷爲利川府使。姜五成爲靈光郡守。安廷鐸爲古阜郡守李。百亨爲務安縣監。梁埉爲咸從府使。洪文泳爲兼司書。申大羽爲假監役。申光河爲 肇慶廟參奉。李儒亨爲 昌陵參奉。鄭時敬爲 孝陵參奉。李德容爲 徽陵參奉。洪景圭爲 懿陵參奉。申昔爲 元陵參奉。鄭柱爲 弘陵參奉。閔光暹爲 順康園守奉官。尹光錫爲禮賓參奉。金泗昌爲 定陵參奉。成元柱吳世忠爲假引儀。大羽以下。幷初仕也。○兵批。以金尙集爲副摠管。具世勣爲全羅左水使。沈凰淳爲神光僉使。洪龍運爲宣傳官。徐泰秀金貴澤沈景民爲武兼。洪道俊爲部將。高達門金致斗爲守門將。李東爀爲 ★(艹/乫)坡知權管。朴鼎明爲同仁權管。龍運以下。幷初仕也。○敎曰。今日政。新除授守令察訪邊將中軍虞侯別將權管初仕出六復職人。皆令明日謝恩。仍令留待。
정조 8년 · 강
命禁御哨官遷轉之代。關東沁都武弁取才啓下。
정조 8년 · 목
敎曰。今番都政。守部初仕十二窠。京武三人。六道武弁。濟州松都武弁各一人。咸鏡南北關武弁各一人點下。惟關東沁都未免獨漏。殊非一視之意。關東則雖得照擬。以低望之故。未得受點。沁都則雖無見擬。年前都政。一銓長亦有筵稟。更爲取才之例矣。禁御哨官遷轉之代。各有一窠。關東武弁取才入格人。令御營知悉哨官先爲啓下。沁都武弁。則兩營騎士。或上京求仕人中。明日賞試射坐起時。禁將取才。居首一人。本營哨官。亦爲啓下草記事分付。以此傳敎。載之西銓大政考。以爲後考之地。
정조 8년 · 강
改差全羅左水使李亨元。
정조 8년 · 목
領議政徐命善啓言。全羅左水使李亨元親年篤老。情理絕急。呈狀乞遞。請始改差。從之。
정조 8년 · 강
命珍島等邑望筒仍用。
정조 8년 · 목
領議政徐命善啓言。珍島郡守李燁。古阜郡守安廷鐸。未經五品。而擬郡守受點。利川雖是府使降號之邑。而與營下啓請窠有異。以郡守擬縣監。有違政格。銓官推考。三望筒。請幷改磨鍊以入。敎以。旣有勿拘之命。政官勿推。望筒仍令用之。
정조 8년 · 강
命二十九日動駕時。禁將都領。
정조 8년 · 목
領議政徐命善啓言。二十九日動駕時。訓局當爲都領。而大將具善復病。無以進參云。何以爲之。敎以。禁衛大將都領隨駕。
정조 8년 · 강
改差禁軍別將李漢泰。
정조 8년 · 목
兵曹判書李在簡啓言。動駕不遠。領軍之任。不可不備。在外禁軍別將請改差。從之。
정조 8년 · 강
開城留守尹塾疏辭新除居留之任。全羅監司李在學疏辭新除藩任。幷賜例批。
정조 8년 · 강
命開城留守明日辭朝。
정조 8년 · 강
命內司支勅器皿措備物力。常平廳錢三千兩輸送。
정조 8년 · 목
備邊司啓言。內司支勅物種改備。論理草記事命下矣。器皿等屬。則不可不措備。物力區劃。在所不已。常平廳旣是支勅衙門。見今遺在。足可推移。錢三千兩。輸送內司事。請分付。允之。
정조 8년 · 강
重推伴送使金魯鎭。
정조 8년 · 목
備邊司啓言。安州陪持持來狀啓。以申時塡書。而陪持則以四更頭離發納供。時刻相左。査問於伴送使處矣。所報以爲。啓本申時果爲修整。而適値中使接見。或有更爲探知者。陪持姑令遲待。酉時末使之發去云。塡時後不過一時之間。而敢以四更頭納供者。萬萬痛駭。當該陪持。前已請罪。而伴送使狀啓。亦歸不察之科。伴送使金魯鎭。請從重推考。允之。
정조 8년 · 강
命吏曹郎廳曺允大。假郎廳任希鐸拿處分揀。
정조 8년 · 목
幷因拿處傳旨。敎以。分揀。
정조 8년 · 강
命排設房司鑰。科治分揀。
정조 8년 · 강
祈穀祭香祝。命親押。
정조 8년 · 목
敎曰。明日當由月覲門。展拜 景慕宮。該房知悉。
정조 8년 · 강
行藥院入診于誠正閣。仍召見開城留守尹塾。全羅監司李在學及守令邊將初仕出六人。都提調徐命善。提調徐有隣。副提調尹坊。
정조 8년 · 목
請診也。○塾辭陛也。○命善曰。令醫官診察聖候何如。予曰。使之入診。康命吉丁文壽以次入診後奏曰。脈候調均。而似有痰滯之症矣。予謂塾曰。卿不可以專用內職。故今試外任。且居留之責。不輕而重。加意爲治也。又謂在學曰。卿出入近密。故委寄重任。且湖南物衆地大。不可弛心。另加着意也。承文院謄錄回祿。爲幾許卷乎。在學曰。五十卷內。三十十三卷燒火矣。命善曰。箕營灣府。或有可據文蹟。相通謄出。似好矣。予謂吉州牧使邊聖和曰。下去善治也。又謂水原府使李復永曰。水原自是弊邑。着意釐正也。又謂寧越府使李命俊曰。曾繼守令。爲幾處。命俊曰。五處矣。予曰。自是善治。汝則無夏矣。又謂祥原郡守李溏曰。汝父之病。近果如何。溏曰。少有差漸。而尙未起動矣。予曰。汝下去。何以爲治。溏曰。盡心爲治矣。予曰。何如謂盡心。溏曰。至誠愛民矣。予曰。汝是初倅。各別盡心也。又謂草溪郡守兪碩柱曰。何以爲治。碩柱曰。至誠奉公矣。昆陽郡守李民秀進奏。予曰。人甚從容矣。又謂安東縣監柳義養曰。卿未爲方伯而爲守令乎。命善曰。安東可謂得人矣。又謂和順縣監林性運曰。汝年幾何。性運曰。二十矣。予曰。二十有作宰之人乎。命善曰。未及聞知矣。予曰。年淺可悶。有二十作宰之前例則當下去矣。永同縣監尹星基進奏。予曰。此爲古相之孫乎。命善曰然矣。予曰。曾經部官刑戶曹郎廳。頗勤幹矣。又謂金化縣監李萬運曰。汝爲太守。尙可卒成册子乎。萬運曰。臣豈敢以外任而廢所作之事乎。予曰。七事則不問。下去善治也。又謂平康縣監李得祥曰。平康自是弊邑。何以爲治。得祥曰。下去後觀勢釐弊矣。退出後。予曰。觀其爲人。難界弊邑矣。命善曰。然則改差似好矣。予曰。渠雖不似。旣是古相之孫矣。適當今年。不忍行迫隘之政於其家子孫。而銓家用人則不免爲失宜矣。又謂義興縣監金履容曰。農桑何如。可以爲盛。履容曰。勸課則可矣。予曰。戶口何以則可增。履容曰。農桑盛則戶口自可增矣。予曰。然則戶口增然後。學校可興而軍政可修歟。履容未能仰對。予曰。義興縣監金履容改差。務安縣監李百亨進奏。予曰。爲人頗了了矣。又謂開寧縣監李寬鼎曰。汝之向來所犯非細。而今此新除。又出下望。必也將功贖罪也。典籍柳畊進奏。予曰。令見柳畊爲人頗精緊。足任記注。而往爲出六。可惜矣。予謂坊曰。都承旨己卯册禮時。以左翊贊入侍。謹獨閤書筵之事。可能思之乎。坊曰。臣豈敢忘之乎。予曰。卿是舊僚。而尙在亞卿。可謂汎屈矣。
정조 8년 · 강
大司諫李東馨避嫌乞遞。賜批。
정조 8년 · 목
避嫌略曰。臣固當趨承之不暇。而第念一出脚而處事昏謬。人言之來。無辭自解。況又以向日議諡後不言三司。見斥於憲臣。豈可以時月之稍久。其敢冒據於臺次乎。請命遞斥臣職。批以。勿辭。亦勿退待。
정조 8년 · 강
副司直李崇祜陳疏自引。賜批。
정조 8년 · 목
疏略曰。臣伏承事大文字編輯句管之命。纔始校讎之役。不幸臣家被鬱攸之災。書亦同歸。臣所持來十三編。一無免焉。今雖博蒐中外。補其闕漏。而臣之罪固已難贖。下臣司敗。議臣不善典守之罪。批以。所陳朝筵已下敎。卿其勿辭。
정조 8년 · 강
執義尹在醇。掌令李思祚。校理李東稷陳疏懲討。仍乞遞。幷賜批。
정조 8년 · 목
在醇疏略曰。萬古所無之夏賊出。而親慮近屬。不加誅鋤。至於魯春岳柱輩。發於措紳之列。腸肚同串。略無懲畏。夏賊亟施支屬幷戮之典。金鍾秀其言若絕龜柱。而其心則猶夫舊也。其疏能討國榮。而其論則猶尙襲也。設鞫嚴問。快正典刑。李魯春之劻勷護逆。尹得孚之阿附劇賊。不可不趁卽嚴覈。亟從臺臣之請。究其根由。皆出於龜柱出陸之擧。亟命王府。拿鞫得情焉。喉院之設。所以出納王命。獻替可否者也。不思繳還。循例頒布。臣謂其時承宣。幷施譴罷之典可也。臣之自來情勢。豈有復登臺端之路。而又添疾病。末由趨簉。仍削臣職焉。思祚疏略曰。臣之由前由後。顚錯生疏之失。已入於聖明之俯燭。見職去就。已無可論。亟削臣職。以警具僚。臣於乞劾之章。更此申複。惟聖明垂察焉。龜柱之不行天討。王綱掃地。雖以今番揆明之衡東彬事言之。不可置而不論。兩賊已斃之後。鉤詰根由。只在東彬。更鞫得情。快正邦刑。至於趙嵎。亦宜嚴覈。具格發捕。快施當律焉。東稷疏略曰。夏賊之極惡窮凶。只誅其身。視若尋常。莫非群下之罪。無少長皆斬之律。施於此賊。斷不可已也。噫。彼李魯春之投呈一疏。爲得孚右袒。此非乞活之意。全出營救之計。臣謂得孚魯春。幷令嚴鞫。明正典刑焉。金鍾秀情跡兩背。表裏相反。眞所謂面從而心未革者也。此何心術。此何臣分也。施以屛裔之典。斷不可已也。至於宋載經之猥蒙拔擢。不思圖報。前後政注。公議譁然。亟施銓堂刊改之典。臣於懲討之際。自速生疏之罪。屢勤誨責。不勝悚惶之忱也。幷批以。前批豈不見之乎。
정조 8년 · 강
判下武藝廳射藝單子。
정조 8년 · 목
因武藝廳射藝都計劃單子。敎以。賞格各營門。曾已輪回分付。昨年則都監擧行。元等則兵曹擧行。此計劃施賞。左番禁營擧行。右番御營擧行。分等施賞後草記。弓矢自軍器寺依例頒給。筒介以木綿代給。
정조 8년 · 강
李崑秀單付檢閱。
정조 8년 · 목
敎曰。前翰林李崑秀。口傳還付翰林。
정조 8년 · 목
敎曰。泮長尙不出肅。合製不得設行云。未肅拜大司成許遞。今日政差出。待下批牌招。明日設行。
정조 8년 · 강
有政。吏曹參判徐有防。參議趙鼎鎭進。
정조 8년 · 목
敎曰。 景慕宮提調。昨日政留窠云。政官牌招開政。各別擇擬。又敎曰。淸齊在今夜。侍臣不可不備員。兩司在外人許遞。今日政差出。○以金履厚爲執義。趙榮弼爲司諫。鄭濡李級爲掌令。崔顯重爲持平。徐濚修爲副校理。李祖源林道浩爲副修撰。鄭萬始爲兼文學。李崇祜爲同春秋。鄭昌聖爲 景慕宮提調。任希默爲義興縣監。鄭宇淳爲同義禁。申大升爲大司成。李敬五爲說書。李顯靖爲弼善。李得臣爲兵曹參判。○敎曰。在外臺諫許遞。今日政。以在京無故人差出。待下批牌招齋宿。○以林道浩爲掌令。金熙朝爲持平。孟至大爲副修撰。
정조 8년 · 강
以尹坊爲都摠管。